เดินหน้าต่อสู้คดีโฮปเวลล์ หลังศาลปกครองสูงสุด สั่งรื้อคดี
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยถึงแนวทางการดำเนินการหลังจากศาลปกครองสูงสุดมีคำสั่งกลับคำสั่งของศาลปกครองชั้นต้น เป็นให้รับคำขอให้พิจารณาคดีใหม่ คดีโฮปเวลล์ ไว้พิจารณา ว่า หลังจากนี้จะต้องเตรียมความพร้อมในการเดินหน้าต่อไปตามกฎหมาย โดยคำสั่งศาลในครั้งนี้ถือเป็นเรื่องดี แม้จะยังไม่จบกระบวนการยุติธรรม แต่เป็นการเปิดโอกาสให้ภาครัฐได้ดำเนินการต่อสู้คดีใหม่ได้อีกครั้ง ซึ่งจะมีการนำประเด็นเรื่องอายุความของคดี มติจากคณะรัฐมนตรี การจดทะเบียนวัตถุประสงค์ บริษัท โฮปเวลล์ (ประเทศไทย)  จำกัด ที่ไม่ชอบด้วยกฎหมายและเรื่องการลงนามในสัญญา ผู้ลงนามไม่ใช่บริษัทที่ได้รับสัมปทาน นำมาเป็นประเด็นในการต่อสู้คดีต่อไปทั้งนี้ เมื่อวันที่ 4 มีนาคมที่ผ่านมา ศาลปกครองสูงสุด โดยที่ประชุมใหญ่ตุลาการในศาลปกครองสูงสุดมีคำสั่งในคดีคำร้องที่ 394 – 396/2564 ระหว่างกระทรวงคมนาคม ผู้ร้องที่ 1  และการรถไฟแห่งประเทศไทย ผู้ร้องที่ 2 กับบริษัท โฮปเวลล์ (ประเทศไทย) จำกัด ผู้คัดค้าน อันเป็นคดีที่กระทรวงคมนาคมและการรถไฟแห่งประเทศไทย อุทธรณ์คำสั่งของศาลปกครองกลางที่ไม่รับคำขอให้ศาลพิจารณาพิพากษาคดีใหม่ไว้พิจารณา ซึ่งหมายถึงศาลปกครองสูงสุด สั่งรื้อคดี โฮปเวลล์ ที่กระทรวงคมนาคมและการรถไฟแห่งประเทศไทย หรือ รฟท. ต้องจ่ายค่าเสียหาย ให้เอกชนเป็นเงินประมาณ 24,000 ล้านบาท โดยหลังจากนี้ภาครัฐจะต้องจ่ายค่าเสียหายให้กับบริษัท โฮปเวลล์ หรือไม่ ต้องรอให้กระบวนการการตัดสินอีกครั้ง